Ons het dié week verneem Suid-Afrika is tegnies in ’n resessie. Die vraag wat baie beleggers nou vra, is wat doen ons nou?
As jy reg belê het, het jy nie veel om jou oor te bekommer nie. Die mark is toekomsgerig en die negatiewe uitwerking van die resessie op jou beleggings is waarskynlik reeds verreken.
Wat is jou beste skans teen die negatiewe gevolge van ’n resessie? Diversifisering. Om die ou cliché aan te haal: Jy wil nie al jou eiers in een mandjie hê nie.
Ons het die afgelope jaar of twee, drie gesien hoe ’n oordeelkundige batesamestelling vir kliënte gehelp het om, selfs in ’n lou mark, steeds inflasie te klop. En meer onlangs – in die tyd wat dit geneem het om die resessie tegnies te definieer – goed te klop.
’n Paar dinge staan vir my uit as ons van sinvolle langtermynbeleggings praat. Die eerste is om jou nie aan die neus te laat lei deur sogenaamde wenner-fondse nie. Dit is gewoonlik fondse met ’n hoërisiko-element.
Niemand werk verniet nie en hy moet ’n manier kry om jou sake te bekom, daarom die geelwortel van ’n superhoë opbrengs.
’n Groot deel van jou portefeulje moet in aandelefondse belê wees, selfs as jy ’n konserwatiewe belegger is. Inflasie vreet jou geld se waarde ewe veel – of jy nou konserwatief of aggressief is, min geld het of baie.
Maar moet tog net nie die doemprofete se twak glo en al jou geld in die buiteland belê nie. Dit is ’n bykomende risiko wat jy aanneem en net soos wat jy in die buiteland belê om jou risiko-blootstelling hier te beperk, moet jy jou risiko daar ook nie te groot maak nie.
Opsommend? Ek het die week uit pure stuitigheid vir ’n batebestuurder gevra wat doen hy nou in die resessie. Sy antwoord? Niks. Ek stem saam. Doen niks.
Die simfoniese musiek van bekende videospeletjies, vandeesweek uitgevoer deur die Vrystaatse Simfonieorkes (FSSO), is so grensverskuiwend dat die Amerikaanse solis in die konsert wens hy was ’n Vrystater.
Caleb Vaughn-Jones, ’n voorste tjellis wat ’n ruk in Suid-Afrika gewoon het, sê hy het nog nooit mense beny wat in die Vrystaat woon nie, maar hierdie keer is hy regtig jaloers.
Die rede waarom hy so voel, is dat orkesuitvoerings van videospeletjiemusiek selfs in die toonaangewende Amerika seldsaam is en waarskynlik nog nooit in Suid-Afrika lewend gehoor is nie. Dit is dus ’n yslike geleentheid vir Bloemfontein.
’n Koor saamgestel uit sangstudente van die Odeion Skool vir Musiek (OSM) sal bydra tot die klankomvang.
Vaughn-Jones, wat optree in die klankbaan van Civilization V en VI en talle ander speletjies, sê hy was onlangs bevoorreg om na ’n konsert deur die Final Fantasy XIV Orchestra in die Dolby-teater in Los Angeles te luister. “Selfs sonder ’n verwysingsraamwerk vir die musiek het dit my omgeboul. Daar is niks wat kom by die klank van ’n groot orkes nie; ek sal so ’n uitvoering vir enigeen aanbeveel.”
Hy sê die videospeletjie-genre is nog in sy kinderskoene, maar die toenemende gewildheid van die speletjies sal ongetwyfeld die bewustheid van die gepaardgaande musiek verhoog.
“Dit is die simfoniese popkonserte vir toekomstige generasies en kan ’n nuwe opwelling van waardering ontlok vir die musiek met sy ryke diversiteit van klanke,” sê Fokkens.
Hy het ook ’n produksiemaatskappy wat klankopnames vir internasionale videospeletjie-instansies maak.